**Αθήνα:** 25.06.2025

**Αρ. Πρωτ.:** 705

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Για το δικαίωμα των ατόμων με αναπηρία στην αναψυχή και στον αθλητισμό - ζητείται δωρεάν είσοδος στην πλαζ Βουλιαγμένης**

Με επιστολή της προς την Εταιρεία Ακινήτων Δημοσίου (ΕΤΑΔ) Α.Ε., η ΕΣΑμεΑ επισημαίνει ότι για ακόμη μία φορά τα άτομα με αναπηρία, χρόνιες ή/ και σπάνιες παθήσεις θα παραμείνουν αποκλεισμένα από την **πλαζ Βουλιαγμένης**, η οποία αποτελεί μία από τις ελάχιστες προσβάσιμες παραλίες στην Περιφέρεια Αττικής, **καθώς η επιβολή εισιτηρίου αποτελεί αποτρεπτικό παράγοντα** για την επίσκεψή τους στην εν λόγω πλαζ.

**Η ΕΣΑμεΑ τονίζει ότι χρειάζεται να διασφαλιστεί η δωρεάν είσοδος όλων των ατόμων με αναπηρία, χρόνια ή/και σπάνια πάθηση με ποσοστό αναπηρίας 50% και άνω και για ένα (1) συνοδό τους για όλη την καλοκαιρινή περίοδο**, με την επίδειξη κάρτας αναπηρίας ή στην περίπτωση που δεν διαθέτει κάρτα αναπηρίας, της πιστοποίησης αναπηρίας σε ισχύ.

Η υπηρεσία της ΕΣΑμεΑ «Διεκδικούμε Μαζί» είναι αποδέκτης διαμαρτυριών από άτομα με αναπηρία, χρόνιες ή/και σπάνιες παθήσεις και των μελών της οικογένειάς τους σχετικά με το αντίτιμο εισόδου στην πλαζ Ακτή Βουλιαγμένης. Σύμφωνα με τις διαμαρτυρίες, ζητήθηκε η καταβολή εισιτηρίου ύψους 10 ευρώ για να έχουν δικαίωμα εισόδου στην πλαζ και χρήσης ομπρέλας και ξαπλώστρας.

Τη δύσκολη περίοδο των πολλαπλών κρίσεων και της αβεβαιότητας που διανύουμε, τα άτομα με αναπηρία, χρόνιες ή/και σπάνιες παθήσεις και τα μέλη των οικογενειών τους έχουν να αντιμετωπίσουν, παράλληλα με την μακροχρόνια κρίση, το πρωτοφανές κύμα ακρίβειας στα προϊόντα βασικών αναγκών, την ενέργεια, τα καύσιμα, αλλά και την στασιμότητα των αναπηρικών επιδομάτων και αναπηρικών συντάξεων.

Το συνεχώς αυξανόμενο κόστος διαβίωσης, σε όλους τους τομείς της καθημερινότητας των ατόμων με αναπηρία, οδηγεί εν τέλει σε φτωχοποίηση.

Για την **ουσιαστική στήριξη των ευάλωτων των κοινωνικών ομάδων σε περιόδους κρίσης**, επιβάλλεται να υπάρξει ειδική μέριμνα για τα άτομα με αναπηρία, χρόνιες ή/και σπάνιες παθήσεις, αλλά και τις οικογένειες αυτών, **σε όλους τους τομείς της καθημερινής τους ζωής και διαβίωσης, συμπεριλαμβανομένης της πολιτιστικής ζωής, της αναψυχής, του ελεύθερου χρόνου και του αθλητισμού**.

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |